**Biztonsági szabályok**

Repülőtér-látogatási túráink során a repülőtér olyan, utasoktól elzárt területeire is ellátogatunk, amelyek a légiközlekedés biztonsága szempontjából kritikusak. Ezekre a részekre az utasokéval megegyező átvizsgálás után lehetséges a belépés, ezért kérjük, hogy olvassák el figyelmesen az alábbi szabályokat!

**LÁTOGATÓK NÉVSORA**

Biztonsági okokból a repülőtér területére csak azon személyek léphetnek be látogatóként, akik előzetesen jelentkeztek repülőtérlátogatásra és személyazonosságukat a leadott okmánnyal igazolják!

Egyéni látogatás során az online foglalási rendszeren, míg csoportos látogatás esetén az általunk megküldött biankó névsoron keresztül kell eljuttatni hozzánk az adatokat a látogatást megelőző 5. munkanapig **minden esetben!**

A jelentkezés során meg kell adni 14 évnél fiatalabb látogatóink esetében a nevet, lakcímet, születési helyet és időt, édesanyja nevét, 14 évnél idősebb látogatók esetében a fenti adatokon túl a személyi igazolvány/útlevél számot is. Biztonsági okokból ezen adatok nélkül a belépés nem lehetséges a repülőtér területére, ezért kérjük, hogy kiemelten figyeljenek az adatok helyességére!

**A buszra történő felszállás előtt az adatokat minden esetben ellenőrizzük, ezért kérjük, hogy okmányaikat hozzák magukkal! Azon személyek, akik előzetesen nem jelentkeztek, vagy személyazonosító okmányukat nem tudják bemutatni a felszálláskor azoktól az LKK munkatársai kötelesek megtagadni a programon való részvételt!**

**TILTOTT TÁRGYAK**

A repülőtér területére tilos bevinni bármilyen szúró- vágó illetve önvédelmi eszközt, kéziszerszámot (pl. svájci bicska). A tiltott tárgyak listája [bővebben itt található](http://bud.hu/?tPath=/view&application=freedocumentview&freedocumentview_type=save&freedocumentview_site=692&freedocumentview_id=203).  
Kivétel a fényképezőgép és tartozékai (objektív(ek), akkumulátor), videokamera, mobiltelefon, pénztárca, autókulcs, legfeljebb fél liter ital műanyag üvegben vagy kulacsban, illetve a cukorbetegséghez kapcsolódó felszerelések, mint fecskendő, inzulin és vércukorszint-mérő.

A biztonsági ellenőrzés meggyorsítása érdekében kérjük, hogy lehetőség szerint táskákat ne hozzanak magukkal!

A tiltott tárgyak listájára túravezetőink minden esetben felhívják a figyelmet, azonban a tiltott tárgy birtoklása minden esetben a látogató felelőssége, ténye rendőri intézkedést vonhat maga után!

**BIZTONSÁGI ELLENŐRZÉS**

A repülőtér szigorított biztonsági területére (SRA) történő belépéskor biztonsági ellenőrzésen esünk át, amely ruházatátvizsgálásból valamint egy fémdetektoron történő áthaladásból áll.

Az ellenőrzés meggyorsítása érdekében kérjük figyeljenek a következőkre:

* Az átvizsgálás előtt a felsőruházatot (kabát), övet, 2,5 cm-t meghaladó talpmagasságú cipőt, acélbetétes bakancsot, boka fölé érő lábbeliket (csizma, bakancs) le kell venni és a röntgenkészülékbe helyezni
* Azsebeket teljesen ki kell üríteni, a zsebek tartalmát, valamint fényképezőgépet, mobiltelefont stb szintén a röntgenkészülékbe kell helyezni
* A személyek átvizsgálása ezután fémérzékelő kapuval történik,
* Akinél a kapu vészjelzést ad, annál manuális ruházatátvizsgálást kell alkalmazni.

**Aki a biztonsági ellenőrzést megtagadja, az a személy nem léphet be a repülőtér területére!**

**A REPÜLŐTÉREN**

**Fotózás**

A repülőtér területének nagy részén a fénykép- és videofelvételek készítése engedélyezett, azonban tilos fényképezni a biztonsági ellenőrzőpontokon, a légiforgalmi irányítás területein valamint a karbantartó hangárokba és azokban. Túravezetőink minden esetben felhívják a figyelmet a tilalomra.

**Kiszállás, területbejárás**

Amennyiben a program tartalmaz területbejárást is, a buszról történő leszálláskor mindenki köteles láthatósági mellényt felvenni felső ruházatára! Leszállás után a csoportnak együtt kell maradnia és követnie kell az LKK munkatársainak utasításait. A túravezetők által meghatározott határoktól eltérni tilos!

**Programváltozás joga**

A repülőtér kiemelt biztonsági szabályai miatt a programváltozás jogát fenntartjuk, amennyiben VIP járat, kényszerhelyzet illetve bármely olyan esemény adódik, amely miatt a látogatást a repülőtér saját szabályzata szerint fel kell függeszteni.